Imtella' Ottubru 31, 2020 - Aġġornata 1 Ta' Novembru, 2020 9:19am Il-Prim Ministru Boris Johnson illejla ħabbar li r-Renju Unit se jkollu jmur għal lockdown nazzjonali mill-ġdid, hekk kif qed jiġi mbassar li t-tieni mewġa se tinfirex id-doppju tal-ewwel mewġa f'Marzu li għadda. In-nies qed ikunu mħeġġa biex joħorġu biss għax-xogħol, f'każ li ma jistgħux jaħdmu mid-dar. Persuni vulnerabbli qed ikunu mħeġġa ma joħorġux mid-dar, lanqas għax-xogħol. Madanakollu iċ-child care centres u l-iskejjel se jinżammu mitfuħa, u saret enfasi li t-tfal posthom fl-iskola. Il-bars u r-restoranti se jagħlqu, għajr għal ħwienet li joffru take-aways. Il-Prim Ministru żied li x-xiri għandu jsir biss għall-bżonn. Il-miżuri l-ġodda se jitressqu quddiem il-Parlament it-Tnejn, u l-Ħamis jidħlu fis-seħħ. Il-Prim Ministru qal li huwa ddispjaċut li kellhom jittieħdu dawn il-miżuri, wara li r-restrizzjonijiet lokalizzati ma rnexxewx biex iwaqqfu l-imxija mgħaġġla tal-virus. Ġie mbassar li jekk ma jittieħdu l-ebda miżuri, matul ix-xitwa r-Renju Unit jista' jkollu mal-4,000 mewt kuljum bil-Covid-19.